Марко Ганчев
Две години

chitanka.info

Старата ергенска стая,

дето сладко съм живял,

като влязох, ме замая

с изкушение и жал.

Но разбрах подир минута,

че съм безнадеждно друг —

чужда ми е с неуюта,

празна, нищо че сте тук.

Бях ви близък по квартира

и по мисли, а сега

аз към вас пътека диря

с таз принудена шега:

— Побеждавах тук жените,

но в един прекрасен ден

си платих за хитрините —

победи една и мен.

Някой се полуусмихва,

ала щем или не щем,

разговорът все затихва,

за да се стопи съвсем.

Пропастта пред нас нараства

и я мерим мълчешком —

вий й казвате еснафство,

аз пък я наричам дом.

1962

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.